Diana Șoșoacă

Diana Iovanovici Șoșoacă (s. 13. marraskuuta 1975 Bukarest) on romanialainen poliitikko. Șoșoacă on Romaniassa johtanut äärioikeistolaista S.O.S. România -puoluetta. Hän sai maassaan näkyvyyttä rokote- ja maahanmuuttovastaisena vaikuttajana. Vuoden 2024 eurovaaleissa Șoșoacă valittiin Euroopan parlamentin jäseneksi. Tätä ennen hän oli kuulunut Romanian senaattiin.
Tausta ja yksityiselämä.
Șoșoacă on opiskellut oikeustiedettä Romanialais-amerikkalaisesta yliopistosta. Tämän jälkeen hän toimi kauppaministeri Eugen Dijmărescun alaisuudessa.
Poliittinen ura.
Șoșoacă nousi suureen kansantietoisuuteen vuonna 2020 koronaviruspandemian aikana, jolloin hän profiloitui sosiaalisessa mediassa koronarajoituksien vastustajana. Hänestä tuli tämän myötä Romanian tunnetuin rokotteiden vastustaja.
Șoșoacă valittiin Romanian senaattiin AUR-puolueen listalta Iașin vaalipiiristä. Hänet erotettiin puolueesta helmikuussa 2021, koska hänen ei katsottu seuranneen puolueohjelmaa. Toukokuussa 2022 hän liittyi S.O.S. Romania -puolueeseen.
Vuoden 2024 EU-vaaleissa Șoșoacă valittiin Euroopan parlamenttiin S.O.S. Romania -puolueen listalta yhdessä Luis Lazarusin kanssa. Șoșoacă ei Euroopan parlamentissa liittynyt mihinkään europarlamenttiryhmään.
Presidentinvaalit 2024 ja 2025.
Romanian korkein oikeus esti Șoșoacăn ehdokkuuden vuoden 2024 vaaleissa, koska hänen antisemitististen ja Venäjä-mielisten kannanottojen katsottiin olevan vaaraksi Romanian statukselle EU:ssa ja Natossa. Päätöstä kritisoivat Șoșoacăn itsensä lisäksi myös PNL- ja PSD -puolueet.
Kun Șoșoacă tästä huolimatta yritti rekisteröityä ehdokkaaksi vuonna 2025, maan keskusvaalilautakunta hylkäsi hakemuksen.
Kohuja ja salaliittoteorioita.
Vuonna 2023 hän alkoi levittämään Facebookissa salaliittoa, jonka mukaan Yhdysvallat olisi aiheuttanut Turkin ja Syyrian rajan maanjäristykset seismologisella aseella.
Kun Euroopan parlamentin puheenjohtajasta oltiin äänestämässä, Șoșoacă teki Facebookiin suoraa lähetystä, jossa hän arvosteli Roberta Metsolaa ja Irene Monteroa todeten: "ei koskaan Ukrainaa, ei koskaan seksuaali- ja sukupuolivähemmistöjä, ei koskaan EU-diktatuuria". Hän aiheutti välikohtauksen Strasbourgissa, jossa Euroopan parlamentin oli määrä äänestää Ursula von der Leyenin jatkosta Euroopan komission johdossa. Von der Leyenin linjapuheen jälkeen Șoșoacă alkoi huutaa. Hän keskeytti Valérie Hayerin puheenvuoron ja syytti kuulijoita ihmisten tappamisesta. Hän asetti kasvoilleen kuonokopan ja piteli käsissään pyhän Paraskevan ikonia. Șoșoacă huusi vielä vartijoille, jotka Roberta Metsola oli määrännyt poistamaan Șoșoacăn istunnosta. Jälkikäteen hän syytti Euroopan parlamenttia sananvapauden riistämisestä ja kristittyjen sorrosta.
Șoșoacă on vakuuttanut tuovansa Euroopan parlamenttiin papin, joka siunaa sen ja manaa demonit ulos. Demonit kohtaavat hänen mukaansa sekä Romanian lainsäädäntöelimessä että Euroopan parlamentissa. Șoșoacă kannattaa Ukrainalle myönnetyn aseavun keskeyttämistä. Hänen mukaansa Romanian tiet ovat tuhoutuneet ja romanialaiset köyhtyneet ukrainalaisten auttamisen takia. Häntä on syytetty yhteyksistä Venäjälle. Sanojensa mukaan Șoșoacă ei ymmärrä Venäjään ja Vladimir Putiniin kohdistuvan vastustuksen määrää. Șoșoacă on esittänyt Ukrainalle aluevaatimuksia ja kehottanut romanialaisia osoittamaan mieltään, jotta Volodymyr Zelenskyita ei päästettäisi Romaniaan. Yhdessä suosituimmista Facebook-videoistaan Șoșoacă suuntasi viestin rokotetuille romanialaisille ja syytti näitä menemisestä rokotuspisteisiin kuin "lampaat teuraalle".